CELEX: 32019D2110
Language: bg
Date: 2019-12-09 00:00:00
Title: Решение (ОВППС) 2019/2110 на Съвета от 9 декември 2019 година относно консултативна мисия на Европейския съюз по линия на ОПСО в Централноафриканската република (EUAM RCA)

10.12.2019   
               
               
                  BG
               
               
                  Официален вестник на Европейския съюз
               
               
                  L 318/141
               
            
         РЕШЕНИЕ (ОВППС) 2019/2110 НА СЪВЕТА
         от 9 декември 2019 година
         относно консултативна мисия на Европейския съюз по линия на ОПСО в Централноафриканската република (EUAM RCA)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 15 октомври 2018 г. в заключенията си относно Централноафриканската република Съветът подчерта необходимостта Европейският съюз да продължи действията си посредством различните си инструменти, за да помогне на страната да тръгне отново по пътя на стабилността, мира и развитието и да отговори на стремежа на целокупния народ на Централноафриканската република към траен мир и разбирателство.
                  
               
                     (2)
                  
                  
                     На 6 февруари 2019 г. правителството на Централноафриканската република и въоръжени групировки подписаха всеобхватно споразумение за мир и помирение.
                  
               
                     (3)
                  
                  
                     На 12 юли 2019 г., в писмо до върховния представител на Съюза по въпросите на външните работи и политиката на сигурност, президентът на Централноафриканската република поиска в страната да бъде разположена гражданска мисия, която да подкрепя напредъка по текущата реформа в сектора за сигурност и да допринесе за реорганизацията и разгръщането на силите за вътрешна сигурност на републиката.
                  
               
                     (4)
                  
                  
                     На 21 ноември 2019 г. Съветът одобри концепция за управление на кризи за евентуална гражданска консултативна мисия в Централноафриканската република по линия на общата политика за сигурност и отбрана (ОПСО).
                  
               
                     (5)
                  
                  
                     Мисията следва да бъде създадена в съответствие с одобрената концепция за управление на кризи. Основен екип следва да подготви необходимото, което ще позволи на мисията да постигне първоначална оперативна готовност. Ако условията бъдат изпълнени, Съветът следва да постави начало на дейността на мисията не по-късно от пролетта на 2020 г.
                  
               
                     (6)
                  
                  
                     Комитетът по политика и сигурност (КПС) следва да упражнява, под ръководството на Съвета и върховния представител, политически контрол над мисията, да осигурява стратегическото ѝ ръководство и да взема необходимите решения в съответствие с член 38, трета алинея от Договора за Европейския съюз (ДЕС).
                  
               
                     (7)
                  
                  
                     Капацитетът за оперативно дежурство следва да се активира за тази мисия.
                  
               
                     (8)
                  
                  
                     Мисията ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от ДЕС,
                  
               ПРИЕ НАСТОЯЩОТО РЕШЕНИЕ:
         
            Член 1
            Мисия
            Съюзът създава гражданска консултативна мисия на Европейския съюз по линия на ОПСО за подкрепа на реформата в сектора за сигурност в Централноафриканската република (EUAM RCA).
         
         
            Член 2
            Мандат
            
               1.   Стратегическите цели на EUAM RCA са:
               
                           а)
                        
                        
                           подкрепа за изграждането, в рамките на Министерството на вътрешните работи и обществената сигурност на Централноафриканската република, на капацитет за основани на правила ръководство и управление с цел изготвянето, изпълнението, изграждането и наблюдението на всички значими категории на планиране;
                        
                     
                           б)
                        
                        
                           подкрепа за устойчивата трансформация на силите за вътрешна сигурност на Централноафриканската република и тяхното ефективно оперативно функциониране и развръщане;
                        
                     
                           в)
                        
                        
                           подпомагане на разработването на интегрирана подкрепа за силите за вътрешна сигурност на Централноафриканската република чрез тясна координация, като се гарантират единни действия и взаимно допълващи се усилия със съответните участници;
                        
                     
                           г)
                        
                        
                           съставяне на цялостна ситуационна картина чрез специален аналитичен капацитет, включително в области като стратегическата комуникация и новостите в сферата на политиката и сигурността.
                        
                     
            
               2.   За да се постигнат тези цели, EUAM RCA съобразява действията си с концепцията за управление на кризи (КУК), одобрена от Съвета на 21 ноември 2019 г., и документите за оперативно планиране. Спазвайки поетапен, адаптируем по мащаб и модулен подход, EUAM RCA предлага на Министерството на вътрешните работи и обществената сигурност и на силите за вътрешна сигурност на Централноафриканската република консултации на стратегическо равнище в подкрепа на устойчивата им трансформация в един по-последователен гарант на сигурността, при ангажираност на държавата и в тясна координация с делегацията на ЕС в Централноафриканската република, EUTM RCA (1), MINUSCA, UNPOL, Африканския съюз и други международни заинтересовани страни.
            
            
               3.   EUAM RCA насърчава прилагането от страна на силите за вътрешна сигурност на Централноафриканската република на международното хуманитарно право и правата на човека, както и защитата на цивилното население, равенството между половете и забраната на дискриминацията, по-специално дискриминацията на основата на етнически произход или религиозни убеждения.
            
         
         
            Член 3
            Командна верига и структура
            
               1.   Като операция за управление на кризи EUAM RCA притежава единна командна верига.
            
            
               2.   Щабът на EUAM RCA се помещава в Банги.
            
            
               3.   Структурата на EUAM RCA е в съответствие с документите за планиране на мисията.
            
         
         
            Член 4
            Командващ гражданските операции
            
               1.   Директорът на способностите за планиране и провеждане на граждански операции (СППГО) е командващ гражданските операции на EUAM RCA. СППГО са на разположение на командващия гражданските операции с оглед на планирането и провеждането на EUAM RCA.
            
            
               2.   Командващият гражданските операции осъществява командването и контрола на EUAM RCA на стратегическо равнище под политическия контрол и стратегическото ръководство на Комитета по политика и сигурност (КПС) и под общото ръководство на върховния представител на Съюза по въпросите на външните работи и политиката на сигурност (ВП).
            
            
               3.   Командващият гражданските операции осигурява правилното и ефективно изпълнение на решенията на Съвета и на КПС по отношение на провеждането на операциите, включително като дава необходимите указания на стратегическо равнище на ръководителя на мисията и като му предоставя съвети и техническа помощ.
            
            
               4.   Командващият гражданските операции се отчита пред Съвета чрез ВП.
            
            
               5.   Целият командирован персонал остава под пълното командване на националните органи на командироващата държава в съответствие с националните правила или на съответната институция на Съюза, или на Европейската служба за външна дейност (ЕСВД), съответно. Тези органи прехвърлят оперативния контрол над своя персонал на командващия гражданските операции.
            
            
               6.   Командващият гражданските операции носи общата отговорност за обезпечаване на доброто изпълнение на задължението на Съюза за полагане на дължима грижа.
            
            
               7.   Когато е необходимо, командващият гражданските операции и ръководителят на делегацията на ЕС в Централноафриканската република провеждат консултации помежду си.
            
         
         
            Член 5
            Ръководител на мисията
            
               1.   Ръководителят на мисията носи отговорност за EUAM RCA и упражнява нейното командване и контрол на равнище театър на операциите. Ръководителят на мисията е пряко подчинен на командващия гражданските операции и следва неговите инструкции.
            
            
               2.   Ръководителят на мисията представлява EUAM RCA в нейната зона на отговорност.
            
            
               3.   Ръководителят на мисията носи за EUAM RCA административна и логистична отговорност, включително по отношение на предоставените на разположение на мисията активи, ресурси и информация. Ръководителят на мисията може да делегира на членове на персонала на EUAM RCA управленски задачи, свързани с персонала и с финансови въпроси, които се осъществяват изцяло под негова отговорност.
            
            
               4.   Ръководителят на мисията отговаря за упражняването на дисциплинарен контрол над персонала на EUAM RCA. Дисциплинарните мерки по отношение на командирования персонал се вземат от националните органи на командироващата държава в съответствие с националните правила, от съответната институция на Съюза или съответно от ЕСВД.
            
            
               5.   Ръководителят на мисията осигурява необходимата видимост на EUAM RCA.
            
            
               6.   Без да се засяга командната верига, ръководителят на мисията получава политически насоки на местно равнище от ръководителя на делегацията на Съюза в Централноафриканската република.
            
         
         
            Член 6
            Персонал
            
               1.   Персоналът на EUAM RCA се състои основно от служители, командировани от държавите членки, институциите на Съюза или от ЕСВД. Всяка държава членка, всяка институция на Съюза и ЕСВД поемат разходите, свързани с командирования от тях персонал, включително пътните разноски до и от мястото на разполагането му, възнагражденията, медицинските осигуровки и надбавките, различни от приложимите дневни надбавки.
            
            
               2.   Държавата членка, институцията на Съюза или ЕСВД съответно носи отговорност за всякакви искове, свързани с командироването, които са предявени от командировани членове на персонала или се отнасят до тях, както и за предприемането на действия срещу такива служители.
            
            
               3.   EUAM RCA може да наема международен и местен персонал на договорна основа, ако необходимите функции не могат да бъдат осигурени от персонала, командирован от държавите членки. По изключение, в надлежно обосновани случаи, когато не са налице квалифицирани кандидати от държавите членки, граждани на участващите трети държави могат да бъдат наемани на работа на договорна основа, по целесъобразност.
            
            
               4.   Условията на работа и правата и задълженията на международния и местния персонал се определят в договорите между EUAM RCA и съответния служител.
            
         
         
            Член 7
            Статут на EUAM RCA и нейния персонал
            Статутът на EUAM RCA и нейния персонал, включително, когато е приложимо, привилегиите, имунитетите и другите гаранции, необходими за изпълнението и безпрепятственото функциониране на EUAM RCA, се уреждат със споразумение, сключено съгласно член 37 от ДЕС и в съответствие с процедурата, предвидена в член 218 от ДФЕС.
         
         
            Член 8
            Политически контрол и стратегическо ръководство
            
               1.   КПС осъществява политически контрол и стратегическо ръководство на EUAM RCA под ръководството на Съвета и на ВП. Съветът предоставя на КПС правомощия да взема необходимите за целта решения в съответствие с член 38, трета алинея от ДЕС. Това включва правомощията да назначава ръководител на мисията по предложение на ВП и да изменя оперативния план. Съветът запазва правомощията си във връзка с вземането на решения относно целите и прекратяването на EUAM RCA. Решенията на КПС относно назначаването на ръководителя на мисията се публикуват в Официален вестник на Европейския съюз.
            
            
               2.   КПС редовно докладва на Съвета.
            
            
               3.   В зависимост от необходимостта КПС получава редовно доклади от командващия гражданските операции и от ръководителя на мисията по въпроси от сферите им на отговорност.
            
         
         
            Член 9
            Участие на трети държави
            
               1.   Без да се засяга независимостта на Съюза при вземането на решения и неговата единна институционална рамка, трети държави може да бъдат поканени да съдействат на EUAM RCA, при условие че поемат разходите за командирования от тях персонал, включително възнагражденията, застраховките срещу всякакви рискове, дневните разходи и пътните разноски до и от Централноафриканската република, както и при условие че участват в покриването на текущите разходи на EUAM RCA, по целесъобразност.
            
            
               2.   Третите държави, които съдействат на EUAM RCA, имат същите права и задължения по отношение на ежедневното управление на EUAM RCA както държавите членки.
            
            
               3.   Съветът оправомощава КПС да взема съответните решения за приемане на предложеното съдействие и за създаване на Комитет на участващите държави.
            
            
               4.   Подробните правила за участието на трети държави са предмет на споразумения, сключени в съответствие с член 37 от ДЕС, а при необходимост и на допълнителни технически договорености. Когато Съюзът и трета държава сключват или са сключили споразумение, установяващо рамка за участието на тази трета държава в операции на Съюза за управление на кризи, разпоредбите на посоченото споразумение се прилагат в контекста на EUAM RCA.
            
         
         
            Член 10
            Сигурност
            
               1.   Командващият гражданските операции ръководи планирането на мерките за сигурност от страна на ръководителя на мисията и осигурява тяхното добро и ефективно изпълнение от EUAM RCA съгласно член 4.
            
            
               2.   Ръководителят на мисията отговаря за сигурността на EUAM RCA и осигурява спазването на минималните изисквания за сигурност, приложими към EUAM RCA, в съответствие с политиката на Съюза относно сигурността на персонала, разположен извън Съюза за оперативни нужди съгласно дял V от ДЕС и свързаните с него правни инструменти.
            
            
               3.   Ръководителят на мисията се подпомага от служител по сигурността на мисията, който му докладва за действията си и същевременно поддържа тесни служебни отношения с ЕСВД.
            
            
               4.   Преди да поеме служебните си задължения, персоналът на EUAM RCA преминава задължително обучение във връзка със сигурността в съответствие с оперативния план. Той преминава и редовни опреснителни обучения на място, организирани от служителя по сигурността на мисията.
            
            
               5.   Ръководителят на мисията осигурява защитата на класифицираната информация на ЕС в съответствие с Решение 2013/488/ЕС на Съвета (2).
            
         
         
            Член 11
            Капацитет за оперативно дежурство
            Капацитетът за оперативно дежурство се активира за EUAM RCA.
         
         
            Член 12
            Правни договорености
            EUAM RCA разполага с правоспособност да закупува услуги и оборудване, да сключва договори и административни договорености, да наема персонал, да разполага с банкови сметки, да придобива активи, да се разпорежда с тях и да погасява задълженията си, както и да бъде страна в съдебни производства, в зависимост от необходимото за изпълнението на настоящото решение.
         
         
            Член 13
            Финансови договорености
            
               1.   Референтната сума, предназначена за покриване на свързаните с EUAM RCA разходи за период от 6 месеца от влизането в сила на настоящото решение, е в размер на EUR 7 100 000. Решението за размера на референтната сума за следващите периоди се взема от Съвета.
            
            
               2.   Управлението на всички разходи се извършва в съответствие с процедурите и правилата, приложими за общия бюджет на Съюза. Участието на физически и юридически лица при възлагането на договори за обществена поръчка от страна на EUAM RCA е отворено без ограничения. Освен това за стоките, закупени от EUAM RCA, не се прилага правилото за произход. При условие че получи одобрението на Комисията, EUAM RCA може да сключва технически договорености с държавите членки, с приемащата държава, с участващите трети държави и с други международни участници за предоставяне на оборудване, услуги и помещения на EUAM RCA.
            
            
               3.   EUAM RCA отговаря за изпълнението на своя бюджет. За тази цел тя подписва споразумение с Комисията. Финансовите договорености са съобразени с командната верига, предвидена в членове 3, 4 и 5, както и с оперативните изисквания за EUAM RCA.
            
            
               4.   EUAM RCA прави пълен отчет пред Комисията, която осъществява надзор над финансовите дейности, предприети в рамките на споразумението помежду им.
            
            
               5.   Свързаните с EUAM RCA разходи са допустими от датата на приемане на настоящото решение.
            
         
         
            Член 14
            Съгласуваност на действията на Съюза и координация
            
               1.   ВП осигурява съгласуваността на изпълнението на настоящото решение с външната дейност на Съюза като цяло, включително с програмите на Съюза за развитие.
            
            
               2.   Без да се засяга командната верига, ръководителят на мисията действа в тясна координация с делегацията на Съюза в Банги, за да гарантира съгласуваност на действията на Съюза в Централноафриканската република.
            
            
               3.   Ръководителят на мисията работи в тясна координация с EUTM RCA, MINUSCA, UNPOL, Африканския съюз, както и по целесъобразност с други международни участници.
            
         
         
            Член 15
            Оповестяване на информация
            
               1.   По целесъобразност и в съответствие с нуждите на EUAM RCA, ВП е оправомощен да предоставя на трети държави, асоциирани към настоящото решение, класифицирана информация на ЕС до ниво CONFIDENTIEL UE/EU CONFIDENTIAL, изготвена за целите на EUAM RCA, в съответствие с Решение 2013/488/EC.
            
            
               2.   В случай на конкретна и неотложна оперативна нужда ВП е оправомощен също така да предоставя на приемащата държава класифицирана информация на ЕС до ниво RESTREINT UE /EU RESTRICTED, изготвена за целите на EUAM RCA, в съответствие с Решение 2013/488/ЕС. За тази цел се изготвят договорености между ВП и компетентните органи на приемащата държава.
            
            
               3.   ВП е оправомощен да предоставя на трети държави, асоциирани към настоящото решение, некласифицирани документи на ЕС, свързани с разискванията на Съвета относно EUAM RCA, към които се прилага задължението за служебна тайна съгласно член 6, параграф 1 от Процедурния правилник на Съвета (3).
            
            
               4.   ВП може да делегира посочените в параграфи 1—3 правомощия, както и правомощието за сключване на посочените в параграф 2 договорености, на лица под негово ръководство, на командващия гражданските операции и на ръководителя на мисията в съответствие с приложение VI, раздел VII към Решение 2013/488/ЕС.
            
         
         
            Член 16
            Начало на дейността на EUAM RCA
            
               1.   Началото на дейността на мисията се поставя с решение на Съвета от датата, препоръчана от командващия гражданските операции на EUAM RCA, след като бъде постигната първоначална оперативна готовност.
            
            
               2.   Основният екип на EUAM RCA извършва необходимата подготовка, за да може мисията да постигне първоначалната си оперативна готовност.
            
         
         
            Член 17
            Влизане в сила и срок на действие
            Настоящото решение влиза в сила в деня на приемането му.
            Срокът на действието му изтича 2 години след началото на дейността на EUAM RCA.
         
         
            Съставено в Брюксел на 9 декември 2019 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Военна мисия на Европейския съюз за обучение в Централноафриканската република, създадена с Решение (ОВППС) 2016/610 на Съвета от 19 април 2016 г. за военна мисия на Европейския съюз по линия на ОПСО за обучение в Централноафриканската република (EUTM RCA) (ОВ L 104, 20.4.2016 г., стр. 21).
         
            (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).
         
            (3)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).